Ramaphosa oor Brendin Horner: Sy dood 'moet almal raak' | Maroela Media
Pres. Cyril Ramaphosa het hom sterk uitgelaat oor die moord op Brendin Horner, 'n jong Vrystaatse plaasbestuurder wat voorverlede week wreed in die omgewing van Paul Roux vermoor is.
Ramaphosa het dit as 'n "verskriklike daad van wreedheid" bestempel en sê sy moord behoort elke mens te ontstel.
"Dit maak nie saak wie ons is, in watter gemeenskap ons bly, wat ons ras, geloof of taal is nie, ons moet so diep geraak word deur die dood van Brendin Horner as wat ons geraak word deur die talle ander Suid-Afrikaners wat jaarliks 'n gewelddadige dood sterf."
Ramaphosa het ook verwys na die moord of Mogamad Cloete, Tawqeer Essop en André Bennet, drie jong mans wat in dieselfde week in Delft in die Wes-Kaap doodgeskiet is.
"Ons gedagtes is met hulle families in hierdie tyd van rou. Dit is op sulke tye dat ons as Suid-Afrikaners na mekaar moet uitreik en medelye, empatie en solidariteit moet bewys. Hierdie misdade is 'n donker herinnering van die vlakke van misdaad in ons land."
Ramaphosa sê hoewel misdaad almal raak, is die meerderheid slagoffers van geweldsmisdaad swart en arm en dit is jong swart mense wat die grootste gevaar loop om vermoor te word. Hy sê 'n groot taak lê voor om 'n einde aan moord, aanranding, roof, verkragting en geweld teen vroue en kinders te maak – en dat alle vredeliewende Suid-Afrikaners moet saamstaan om dit reg te kry.
Die president sê in sy weeklikse nuusbrief die oppergesag van die reg moet gehandhaaf word en dat die strafregstelsel versterk moet word om te verseker oortreders ry aan die pen.
"Die gewelddadige betogings wat in Senekal plaasgevind het ná die inhegtenisneming van die verdagtes in Brendin Horner se moord wys dat ons nog nie die verdeeldheid en wantroue van die verlede afgeskud het nie.
"Hoewel woede oor die sinnelose moord regverdig kan word, kan boendoegeregtigheid nie regverdig word nie.
"Die wrede moord van 'n jong, wit boer – glo deur swart mans – gevolg deur die spektakel van wit boere wat 'n polisiestasie bestorm om 'n swart verdagte by te kom, krap wonde oop wat geslagte lank teruggaan. Om ons geweldsmisdaad suksesvol gaan pak, veral in landelike gemeenskappe, moet ons hierdie trauma konfronteer en die rassehoudings uitdaag wat 'n verenigde reaksie verhoed."
Ramaphosa sê diegene wat dink dat plaasaanvalle net 'n klein gedeelte van die samelewing raak, is verkeerd. Die boerderygemeenskap is 'n belangrike deel van die ekonomie en die landbousektor produseer die kos wat almal eet. Geweldsmisdade op plase bedreig dus nie net die veiligheid van landelike gemeenskappe nie, maar ook die land se voedselsekerheid, sê hy.
"Die bewering dat geweldsmisdaad op plase deel van 'n georkestreerde veldtog deur swart mense is om wit boere van hul grond te verjaag, berus bloot nie op feite nie. Talle navorsingsondersoeke wys dat misdaad in boerderygemeenskappe meestal opportunisties is. Landelike gemeenskappe is meer kwesbaar omdat hulle afgeleë is en daar gevolglik 'n betreklike gebrek aan toegang tot veiligheid- en ander dienste is.
Ramaphosa sê ten spyte van onverantwoordelike bewerings deur sekere drukgroepe is moorde op plase nie 'n vorm van etniese suiwering nie. "Dit is nie volksmoord nie. Dit is voorvalle van misdadigheid en moet so hanteer word."
Hy sê die sukses van die regering se landelike veiligheidstrategie berus op beter samewerking. Boere moet wetstoepassers toegang tot hul grond gee en private veiligheidsmaatskappye moet nouer met die polisie saamwerk.
"Terselfdertyd moet ons belê in landelike ontwikkeling en ons moet die geweldige ongelykheid wat in boerderygemeenskappe bestaan, pak. Ons het 'n gekoördineerde poging nodig om die lewensgehalte van almal in landelike gebiede te verbeter, as ons armoede wil uitroei. Dit is 'n groot bydraende faktor tot misdaad."
Ramaphosa sê ook dit sal naïef wees om te glo daar is eengesindheid onder boerderygemeenskappe en dat 'n openhartige gesprek hieroor gevoer met word om maatskaplike samehorigheid te bevorder.
"Wat in Senekal gebeur het, wys presies hoe maklik die kruitvat van rassehaat kan vlamvat. As 'n land moet ons enige pogings om misdaad op plase te gebruik om gemeenskappe op 'n rassegrondslag te mobiliseer, teenstaan.
"Een moord is een moord te veel. Ons staan in solidariteit met alle slagoffers van misdaad, ongeag of hulle in stede of op plase woon; of hulle boere of plaaswerkers is."
Ramaphosa sê daar moet saamgewerk word om misdaad uit te roei – of dit nou op Senekal of in die strate van Delft is. "Misdaad is nie iemand anders se probleem nie, dit is ons gesamentlike probleem."
Die president sê ook mense moenie toelaat dat hul eie vooroordele hulle blind maak vir die lyding en pyn van ander nie.
"Dit moenie aan ons saak maak of die slagoffer van 'n geweldsmisdaad swart of wit is nie. Om dít te doen sal nie net 'n verraad van die land se grondbeginsels wees nie, maar ook van ons eie menslikheid."
Brendin Horner Cyril Ramaphosa In die nuus moorde plaasaanvalle Senekal
Where were you when farmers and south africans were killed in the most barbaric ways?
You wil never utter one murdered farmer's name, ever again.
You are not even worth our wrath.
Ja, cyril. Dit doen. Het jy vir bheki vertel en hoe voel hy? Gaan hy iets daaraan doen? En natuurlik moet jy die swartkaart ook ingooi. Ons weet dit.
Glo nie 'n woord wat die voos vrot korrupte leier van die cANCer sê nie – laat hy maar eers doen om swart op blank misdaad, korrupsie, kompromie, en enige misdaad vanaf en uit sy eie lewe regstel – Zim vlug wat die waarheid weggesteek word – en skoonmaak dade sê baie meer as leeg betekenislose woorde dag na dag. Hierdie is nie nuus nie verseker nie.
Nou Pres.Wat is die plan A om dit te stop,ons moet oorgaan na aksie of praat julle net soos altyd.Die mense is nie meer lus vir julle praatjies.Nog nie eenkeer in die publiek het jy vir jou mense gese hou op om boere te vermoor.